బహుజన

బహుజన వారపత్రిక 1960లో గౌతు లచ్చన్న సంపాదకత్వంలో ఏలూరు నుండి వెలువడింది. 
చరిత్ర
వంగపండు అప్పలస్వామి రచించిన "సర్దార్ గౌతు లచ్చన్న (జీవిత చరిత్ర)" పుస్తకంలో 468-469 పేజీలలో ఈ క్రింది విధంగా ఉంది.
బలహీన వర్గాల భాగ్యోదయానికి ఇల్లు కుదువపెట్టి పత్రికను స్థాపించిన లచ్చన్న:

బలహీన వర్గాలకు జరుగుతున్న అన్యాయాలను, అక్రమాలను బట్టబయలు చేసితీరాలన్న పట్టుదలతో ఎన్ని బహిరంగ సభలలో ఉపన్యసించినా, ఎన్ని కరపత్రాలు వ్ర్రాసినా, ఎన్ని పత్రికలలో ప్రచురించినా తన అక్కసు తీరలేదు. ఒక పత్రికను స్థాపించి వారపత్రికగా స్థిరం చేసి, బహుజనులుగా ఉన్న బలహీనవర్గాల్లో చైతన్యం తేవటానికి, వారిని ముందుకు నడపటానికి పత్రికను ఒక సాధనంగా చేసుకోవాలన్న తపనతో తన వద్ద పెట్టుబడికి అంత సొమ్ము లేకున్నా, తనున్న స్వతంత్ర పార్టీ ఇందుకు తనకు సహకరించక పోయినా, తను నివసిస్తున్న హైదరాబాద్‌లోనున్న "బహుజన కుటీర్" ఇంటిని ఆంధ్రప్రదేశ్ స్టేట్ ఫైనాన్షియల్ కార్పొరేషన్ వారికి తనఖా పెట్టి సుమారు 1 లక్ష రూపాయల్ని అప్పు చేస్తారు.

లోగడనే బందరు రైసుమిల్లు ప్రొప్రయిటరు ప్రసాదరావు కొనకల్ల గణపతి సిఫారసుపై నోటిమాటపై 20 వేల రూపాయలకు లచ్చన్న గారు సెకండ్ హాండ్ ప్రెస్‌ను కొంటారు. అంతేగాక ఆంధ్రాబ్యాంక్ నుండి వర్కింగ్ క్యాపిటేషన్‌ను సంపాదించి బహుజన వారపత్రికను నడపడానికి సిద్ధపడ్డారు.

ఈ పత్రికలో బోయి విజయభారతి 1978 ప్రాంతాలలో ఒక శీర్షికను నిర్వహించింది. ఈ పత్రికకు బండారు రత్నసభాపతి, గోపినాథ్, ఊట్ల కొండయ్య, జాగర్లమూడి సాంబశివరావు, పోలవరపు శ్రీహరిరావు, సుబ్బారాయుడు, ఎస్.వి.పంతులు మొదలైనవారు సంపాదకులుగా పనిచేశారు. ఈ పత్రికలో నరిశెట్టి ఇన్నయ్య గౌతు లచ్చన్న డైరీలను, ఇంకా ఇతర సమాచారాన్ని సేకరించి అతని జీవిత చరిత్రను ఈ పత్రికలో ధారావాహికగా వ్రాశాడు. 

మూలాలు

వర్గం:మూతబడిన తెలుగు పత్రికలు
వర్గం:1960 పత్రికలు
వర్గం:తెలుగు వారపత్రికలు